Minenn gans willigenn denst midt alles gudenn erbedinghe stedes thouorenn. Ersamen vorsichtighen wnde wolwiszeden heren, demodichliken voghe jk juwer ersamen wisheyt tho weten szo jk juwer ersamheyt beroret vnnd voremeldet hebbe, vnnd jk ok hope szo dat juwe ersamheyt szoden scrifft vnnd breff woll entfangen gheleszen vnnd vore stan hebben, dor jk mj jn miner vo&#x0364;r breue ju beclage van jchteswelkes heringes haluen, den mj Diderick Eppenschede schuldich vnnd plichtich js vnnd jk o&#x0364;m den suluen herinck tho ja&#x0364;r jn dem winter woll vornoget vnnd betalet hebbe vnnd minen herinck entfangen szolde wen de ersten lubesken scepe kemen. Susz alszo de scepe ghekomen sin, hebbe jk mjn bo&#x0364;dt an o&#x0364;m ghehadt vmme sodane xj last heringes tho entfangen. Alszo hefft he mj ghe sandt stromelinck, vnnd js clen gudt, dat jk ghenen Ruszen mede tho leueren kan. Susz hebbe jk juwer erliken wisheyt beroret jn minen vorbreue vnnd vormeldet nu noch, dat jk sadanes heringes nicht will annamen sunder he beuelen wem he will vnnd laten vorkopen szo dure alszo he kan; sunder jk bekummere mj dar nicht mede. Vort hebbe jk ok juwer erliken wisheyt jn minen vorbreue vormeldet, dat jk ghenen herinck van o&#x0364;m meer entfangen wolde, sunder he szolde mi geuen mynen summe geldes vor de last, alszo mjn vorbreff jn holdende vnnd wol vormeldende js. Dudt szall juwe erlike wisheyt aldus recht vornemen; wil he mj nu vp dussen Michaelis by dusszen breffwiszer scifferidt geuen vnnd senden retgelt vor xj last heringes vor jlleke last lxiij march rigisch vnnd ik dar nu thor stundt mjn proffidt vnnd beste mode doen mach, szo sij jk dar woll mede tho ffrede; sunder sendet he mj myn gelt nicht bij dusszen breffwiszere vnnd jk dar nicht mede mach kopen, dar jk ffordeell vnnd eghowijn anne wordt, szo bidde jk juwe erlike wisheyt willen jn dechtenisse nemen, dat he mj den herinck szall betalen alszo jk on vp den winter tho Nauorden geuen mach vnnd scriuen o&#x0364;m openbar neen, dat jk om szodan kop nicht laten will. Js id sake, dat he mj nicht mjn gelt ensendt bij dusszem breffwiser, vort bidde jk juwe erlike visheyt d[e]nstliken mjt ganszer demodicheyt mj hijr wolden eyn antwordt vp benalen wur jk mjt dussen saken voren sall, wente dat jk Didericke ffuste scriuen, jk kan ghen antwordt van o&#x0364;m erlangen; welker jk an jw vorsichtigen vnnd wolwiszedenn heren altijdt gherne vor schulde denstliken, wur jk kan vnnd mach, de jk Gode almechtich tho langer wolvart regerende salich vnnd ghesundt beuele. Ghescreuen jn Wijborch des sondages vor Mattheii apostolij jnt jar nigen. Hærmen Scroder. Adress: Denn ersamen vorsichtigen vnnd wolwiszedenn heren borgermester vnde ratmanne der stadt Reuall denstliken.